ઈશ્વર પરનો વિશ્વાસ હટ્યો એ તો ઠીક પરંતુ લક્ષ્મણ તો સાધુ છે. એક જાગૃત બુદ્ધપુરુષ છે લક્ષ્મણ. સીતાજીનો લક્ષ્મણ પરનો વિશ્વાસ પણ હટી ગયો. જ્યારે લક્ષ્મણજીએ કહ્યું કે મને આપની રક્ષા કરવાનું કહેવામાં આવ્યું છે એટલે હું આપને મૂકીને ન જઈ શકું. એ વખતે તુલસીએ લખ્યું કે, ‘મરમ બચન જબ સીતા બોલા.’ કેટલાંક એવાં વચનો કહી દીધાં! જે મૂળ કથાઓમાં છે એ તો તુલસી લખતા જ નથી. કેમ કે, તુલસી મર્યાદાના સંત છે. તો લક્ષ્મણજીને સીતાજીએ કેટલાંક કટુ વચન સંભળાવી દીધાં! સીતાજીએ રામના બળ પર વહેમ કર્યો અને એક સાધુ પર પણ વહેમ કર્યો. એક સાચા સાધુનો વિશ્વાસ તમે ગુમાવી દો તો પછી કોઈ નકલી સાધુ તમારું અપહરણ કરી જ જશે. એ નિયતિ છે. અને રાવણ નકલી સાધુ બનીને સીતાજીને ઉઠાવી જાય છે. પરમાત્મા કરે, આપણો વિશ્વાસ ગુરુમાં અને ભગવંતમાં બંને જગ્યાએ રહે. એ વિશ્વાસ ભગવંતમાંથી હટી જશે અને ગુરુમાં રહેશે તો ગુરુ કૃપા કરીને એમના પર રાખેલો વિશ્વાસ ભગવાન સુધી પહોંચાડશે અને આપણે અપહરણમાંથી બચી જઈશું. પરંતુ આપણે જીવ છીએ. સીતાજી તો પરામ્બા છે. આપણને સૌને માર્ગદર્શન આપવા માટે સીતાજીએ એ લીલા કરી. બંને જગ્યાએથી વિશ્વાસ ગયો. પરિણામ એ આવ્યું કે સીતાજીનું અપહરણ થયું.